Veli-Pekka Nutikka
Pelaajaura > Seuraura

Nutikka on Saimaan Pallon kasvatti. Hän debytoi seuran miesten joukkueessa vain 16-vuotiaana kaudella 1991–1992, jolloin Nutikka pelasi I-divisioonassa seitsemän ottelua ilman tehopisteitä. Kaudella 1992–1993 hän teki sarjassa 26 ottelussa tehot 5+3=8. Kaudella 1994–1995 Nutikka eteni SaiPan kanssa aina SM-liigakarsintoihin saakka, mutta joukkue jäi kuitenkin ilman sarjanousua Tampereen Ilveksen voitettua ottelusarjan voitoin 3–0.
Kaudeksi 1995–1996 Nutikka siirtyi SM-liigaan ja Kalevan Pallon riveihin. Hänen tulokaskautensa toi 40 runkosarjaottelussa tehot 1+8=9, joilla Nutikka teki myös liigan yhden kauden piste-ennätyksensä. Hän vahvisti myös KalPan A-nuoria, jossa Nutikka voitti kauden päätteeksi A-nuorten SM-hopeaa. Kaudella 1996–1997 hän sivutti SM-liigan piste-ennätystään tehoilla 5+4=9. Vaikka Nutikka ei tehnyt paljon tehopisteitä, hän pelasi loppukaudella samassa ketjussa ratkaisevimmissa rooleissa pelanneiden Jussi Tarvaisen ja Marko Ojasen kanssa. Koko kolmikko siirtyi seuraavaksi kaudeksi 1997–1998 JYPiin. Tarvainen ja Ojanen sijoittuivat joukkueen sisäisessä pistepörssissä kahdelle ensimmäiselle sijalle, mutta Nutikka ei kuitenkaan onnistunut läpimurrossa ja hän teki lopulta pienemmässä roolissa seitsemän tehopistettä. Nutikka jatkoi rikkovassa roolissa myös kahdella seuraavalla kaudella, joista kesken jälkimmäisen kauden 1999–2000, tammikuussa 2000 hän siirtyi SM-liigan nousijajoukkue Pelicansiin.
Nutikan neljäs Pelicans-kausi 2002–2003 jäi vain 36 runkosarjaottelun mittaiseksi nivusvamman vuoksi. Hän oli kauden jälkeen pitkään ilman seuraa ja Nutikka etsi pelipaikkaa aina ulkomailta saakka. Hän siirtyi lopulta lokakuussa 2003 ottelukohtaisella sopimuksella Mestis-joukkue Kajaanin Hokkiin. Nutikka pelasi siellä viisi ottelua, kunnes hän jätti Hokin yhteisymmärryksessä Nutikan siviilitöiden järjestyttyä hänen toivomallaan tavalla. Nutikka palasi kotiseudulleen Etelä-Karjalaan ja siirtyi Suomi-sarjajoukkue Imatran Ketterään, mutta neljän siellä pelatun ottelun jälkeen hän siirtyi kolmen ottelun try-outille KooKoon Mestis-joukkueeseen paikkaamaan loukkaantumissumaa. Nutikka sai koejaksonsa päätteeksi loppukauden 2003–2004 kattaneen jatkosopimuksen. Huhtikuussa 2004 hän teki KooKoon kanssa vuoden mittaisen jatkosopimuksen.
Elokuussa 2004 Nutikka purki sopimuksensa KooKoon kanssa yhteisymmärryksessä. Joukkueen päävalmentaja Reijo Mansikan mukaan kumpikin osapuoli oli sitä, mieltä että Nutikan motivaatio ei riitä jatkamaan KooKoossa. Kouvolan Sanomien mukaan hän pohti myös uransa lopettamista. Nutikan mukaan taustalla oli myös kyllästyminen ajamaan hänen kotipaikkakuntansa Lappeenrannan sekä Kouvolan väliä. Nutikka haki pelipaikkaa myös ulkomailta, mutta samassa kuussa hän kuitenkin muutti Kuusamoon ja teki vuoden mittaisen sopimuksen Kuusamon Pallo-Karhujen Suomi-sarjajoukkueen kanssa. Joukkuetta valmensi Nutikan kanssa mm. Suomen B-maajoukkueessa pelannut Pekka Virta. Nutikka pelasi PaKassa vain kaksi ottelua, kunnes hän loukkaantui ja Nutikan sopimus purettiin. Hän ei pelannut loppukaudella enää missään.
Kaudeksi 2005–2006 Nutikka palasi pelikuntoon ja hän palasi Imatran Ketterän Suomi-sarjajoukkueeseen. Hänet nimettiin joukkueen varakapteeniksi. Seuraavan kauden 2006–2007 päätteeksi Nutikka lopetti pelaajauransa.